Margar bækur komu út á síðasta ári , einkum á seinni parti þess , og var jafnvel talað um metfjölda hvað þetta varðaði , ef undirritaður man rétt . Sumar þóttu merkilegri en aðrar og var hampað sem því nam , eins og gengur . Sú fallegasta , bæði að innihaldi og útliti , fór þó hljóðlega um í jólabókaflóðinu . Barst ekki mikið á . Lágstemmd rödd hennar varð undir í þeim hávaða öllum . Hún lætur reyndar ekki mikið yfir sér , er ekki nema rúmar 10 blaðsíður , en þeim mun áhrifaríkari eru fyrir vikið myndirnar og orðin sem hún geymir . Birtan . Huggunin . Bókin er eftir Særúnu Hlín Laufeyjardóttur og er tileinkuð minningu sonar þeirra hjóna , Særúnar Hlínar og Arons Mars Þorleifssonar . Orðrétt segir höfundurinn : „ Árið 2015 misstum við son okkar . Hann fæddist andvana á 21. viku meðgöngu . Við gáfum honum nafnið Gabríel Máni . Dætur okkar , sem þá voru 3 og 6 ára gamlar , áttu ekki síður erfitt með missinn en við foreldrarnir , svo ég fór að spyrjast fyrir og leita að barnabók sem ég gæti lesið fyrir þær . Ég átti erfitt með að finna bók sem mér fannst henta , svo ég skrifaði sögu Gabríels og las hana fyrir dætur mínar . Það er Gleymmérei Styrktarfélag að þakka að sagan er nú orðin að bók og við fengum myndlistarkonuna Elínu Hansdóttur til þess að myndskreyta . Það er von okkar að sagan geti hjálpað einhverjum í gegnum sorgarferlið . Bókin heitir Lítið ljós og er til bæði á íslensku og ensku . Ég er afar þakklát fyrir að Bókasafn Fjallabyggðar á Siglufirði og í Ólafsfirði og verslunin Hjarta bæjarins á Siglufirði eru með nokkur eintök , bæði á íslensku og ensku , sem fást fyrir FRJÁLS FRAMLÖG sem renna óskipt í styrktarsjóð Gleymmérei . “ Ritstjóri bókarinnar var Anna Lísa Björnsdóttir og um hönnun sá Helgi Hilmarsson . Megi þessi litli demantur fara sem víðast með boðskap sinn .